Broj: 711-I-1481-M-276/22-02-17

Zagreb, 3. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Tomislava Sereca, direktora trgovačkog društva NED-KOM d.o.o. do 15. ožujka 2022.,** za davanjem mišljenja Povjerenstva, na 174. sjednici, održanoj 3. lipnja 2022., daje sljedeće:

**MIŠLJENJE**

**Dana 16. ožujka 2022., odnosno u primjerenom roku nakon stupanja ZSSI/21-a na snagu, Tomislav Serec razriješio je okolnost temeljem koje bi bio smatran obveznikom navedenog Zakona, budući da je tada prestao obnašati dužnost direktora trgovačkog društva NED-KOM d.o.o. te nije dužan podnijeti imovinsku karticu.**

Obrazloženje

Zahtjev za davanjem mišljenja Povjerenstva podnio je Tomislava Sereca, direktora trgovačkog društva NED-KOM d.o.o. do 15. ožujka 2022. U knjigama ulazne pošte Povjerenstva zahtjev je zaprimljen 19. svibnja 2022. pod poslovnim brojem 711-U-5364-M-276/22-01-2, povodom kojeg se vodi predmet broj M-276/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona. Uvidom u podatke sudskog registra Trgovačkog suda u Čakovcu, utvrđeno je da je Općina Nedelišće jedini osnivač trgovačkog društva NED-KOM d.o.o. te da je Tomislav Serec dužnost direktora istog obnašao od 1. srpnja 2021. do 15. ožujka 2022.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu obveznik navodi da je do 15. ožujka 2022. obnašao dužnost direktora trgovačkog društva NED-KOM d.o.o. u vlasništvu Općine Nedelišće, slijedom čega traži mišljenje Povjerenstva je li dužan podnijeti imovinsku karticu za navedeno razdoblje, s obzirom da prije stupanja ZSSI/21-a na snagu nije bio obveznik, a prije, kao niti nakon prestanka obnašanje iste dužnosti nije obnašao, niti obnaša drugu javnu dužnost.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Sukladno članku 59. stavku 3. ZSSI/21-a osobe koje su prvi put postale obveznici podnošenja imovinske kartice stupanjem na snagu toga Zakona dužne su podnijeti imovinske kartice u roku od 30 dana od dana donošenja pravilnika iz stavka 1. istoga članka.

U ovoj situaciji podnositelj povodom obnašanja predmetne dužnosti danom stupanja na dužnost nije bio obveznik, već je to postao 25. prosinca 2021., odnosno stupanjem na snagu ZSSI/21-a, koji je proširio krug obveznika na direktore trgovačkih društva kojima je većinski osnivač jedinica lokalne samouprave.

Stoga se radi o zatečenom obvezniku koja u trenutku prihvaćanja imenovanja na dužnost direktora trgovačkog društva nije istodobno prihvatio ograničenja koja proizlaze za obveznike Zakona, budući da se tada nije smatrao dužnosnikom temeljem odredbi ranije važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI).

S obzirom da je u primjerenom roku nakon navedenog dana razriješena okolnost temeljem koje bi bio smatran obveznikom, jer je 16. ožujka 2022. prestao obnašati dužnost direktora trgovačkog društva NED-KOM d.o.o., Povjerenstvo utvrđuje da Tomislav Serec nije obveznik u smislu odredbe članka 3. stavka 1. podstavka 40. ZSSI/21-a te da nije dužan Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Tomislav Serec, putem e-mail adrese
2. Objava na internetskoj stranici Povjerenstva
3. Pismohrana